b'\n_START_ARTICLE_\nFrank Banham\n_START_SECTION_\nSj. Amerika\n_START_PARAGRAPH_\nJuniorski sta\xc5\xbe odradio je u WHL-u (Western Hockey League) igraju\xc4\x87i za mom\xc4\x8dad Saskatoon Bladese gdje je tijekom \xc4\x8detiri sezone od 1992. do 1996. u 315 utakmica, uklju\xc4\x8duju\xc4\x87i i doigravanje, upisao 208 golova i 204 asistencije. Izvrsna igra u WHL-u otvorila mu je vrata prema AHL-u (American Hockey League) te je 1995/1996. odigrao 16 utakmica za Baltimore Banditse u \xc4\x8dijim se redovima zadr\xc5\xbeao i sljede\xc4\x87u sezonu, da bi zatim pre\xc5\xa1ao u Cincinnati Mighty Duckse (druga mom\xc4\x8dad Anaheim Mighty Ducksa). Tijekom sta\xc5\xbea u AHL-u skupio je 304 utakmica, 89 golova, 99 asista i 188 bodova._NEWLINE_Banham se nije oku\xc5\xa1ao samo u AHL-u, igrao je i u najja\xc4\x8doj hokeja\xc5\xa1koj ligi na svijetu NHL-u. Jo\xc5\xa1 u vrijeme juniorskih dana, 1993., na draftu su ga izabrali Washington Capitalsi kao 147. izbor u \xc5\xa1estom krugu. No, za Capitalse nije odigrao niti jednu utakmicu, ali je zato NHL iskustvo stekao u dresu Anaheim Mighty Ducksa i Phoenix Coyotesa. Za ove NHL klubove sveukupno je odigrao 32 susreta, postigao 9 golova i dvije asistencije.\n_START_SECTION_\nEuropa\n_START_PARAGRAPH_\nNa europskom ledu prvi put je zaigrao 2000./01. u finskoj SM ligi za mom\xc4\x8dad Espoo Blues (56 utakmica, 24 golova, 27 asista). U Finskoj je igrao i za Jokerit te SaiPa. Vrlo kratko, \xc5\xa1est utakmica, odigrao je i u ruskoj ligi za Dinamo Moskvu te ubilje\xc5\xbeio gol i asistenciju._NEWLINE_Iskustvo u EBEL-u po\xc4\x8deo je skupljati 2005./06. s mom\xc4\x8dadi Red Bull Salzburg \xc4\x8diji je dres nosio tri sezone za redom i osvojio naslov prvaka 2006./07., da bi sljede\xc4\x87e dvije sezone odradio s Tilijom Olimpijom. Banham je bio najkorisniji igra\xc4\x8d kluba u sezoni EBEL-a 2009./10. sakupiv\xc5\xa1i \xc4\x8dak 62 boda (30 golova i 32 dodavanja), ali nakon ne\xc5\xa1to vi\xc5\xa1e od polovice sezone naspustio je klub. Karijeru je kratko nastavio u \xc5\xa1vicarskom drugoliga\xc5\xa1u Lausanni, da bi za sljede\xc4\x87u sezonu potpisao za KHL Medve\xc5\xa1\xc4\x8dak Zagreb. Ugovor s Medve\xc5\xa1\xc4\x8dakom potpisao je na dvije godine, uz mogu\xc4\x87nost produ\xc5\xbeenja na jo\xc5\xa1 godinu dana.'